90. schôdza NR SR - 1.deň - B. popoludní
Dátum: 2023-05-02
Poslanec: Baránik, Alojz (SaS)
Druh vystúpenia: Vystúpenie v rozprave

42. Ďakujem pekne, pán predsedajúci. Ja by som rád tu naniesol trochu iný názor na to, aké sú dôvody toho, že u nás sa nestavajú diaľnice. A je pre mňa pozoruhodné, že práve tí, ktorí presadzujú to, že sa má odstrániť jedna vrstva skontrolovania diaľnic, sú tí, ktorí aj v tejto oblasti, ktorú idem teraz zmieniť, sú podstatným problémom. A ten podstatný problém je, že na Slovensku nie je právny štát. Všimnite si, že ako sa stavajú diaľnice v Čechách, ako sa stavajú v Rakúsku, ako sa stavajú v Poľsku a viete prečo? Pretože tam sa právo vynucuje, u nás nie. U nás máme také prípady ako tunel Višňové, kde minister jednoducho dovolí dodávateľovi, aby sa zbavil svojej zodpovednosti za to, že postaví tunel. Kľudne, spíše s nimi nejakú dohodu a pritom ho mal zaviazaného, ale nie a nikomu sa nič nestalo. A pritom, samozrejme, tu máme predpisy trestného práva na to, ako sa má chovať verejný činiteľ v takejto situácii a mohol by byť stíhaný. Nič, nevadí. Potom tu máme taký Váhostav. Nevyplatí svojich zamestnancov, nevyplatí živnostníkov a kto ich vyplatí miesto neho? Lebo však, samozrejme, pán Široký nemôže platiť. Vyplatíme, my ich vyplatíme všetkých, a takto to tu funguje a preto sa diaľnice nestavajú. Pretože tu nie je právny štát, nedá sa vynútiť právo a tí, ktorí trochu chcú bojovať, aby, za to, aby sa všetko nerozkradlo, tak tí považujú za nevyhnutné vytvárať vrstvy a vrstvy byrokracie na to, aby to aspoň nejako fungovalo alebo sa aby nerozkradlo úplne všetko. A toto je náš problém. A poďme si to povedať, že to tak je. Lebo načo je Útvar hodnoty za peniaze? Však to je úplná, je to hlúposť totálna. Veď keby bol, bolo ministerstvo hospo... ministerstvo dopravy zodpo... riadne zodpovedné za to, ako vykonáva svoju funkciu, tak ony by robili to, čo robí Útvar hodnoty za peniaze. A keby to nerobili, tak niekto by išiel do basy. Takto to funguje v každej normálnej krajine. Ale u nás to funguje tak, že my potrebujeme mať iný odbor, potom to kontrolovať stále, lebo a viete prečo? Lebo keby sme to nerobili, tak oni by to rozkradli celé. A toto je náš problém a poďme si to pripustiť. A teraz, samozrejme, SME RODINA presadzuje to, že aby sme nemali tieto kontroly, ale oni sú tí, ktorí tu podporujú to, aby sme nemali právny štát. Oni tu majú svojho Žilinku, oni tu vyprávajú o čurillovcoch a takéto, takéto veci, to sú tí istí ľudia. Nechcú, aby sme mali tu funkčný právny štát, ako je tam vo všetkých tých krajinách, kde sa diaľnice stavajú rýchlo. Lebo nemyslite si, v takom Poľsku by toto nebolo možné, čo je u nás možné. Tam sa právo dodržuje, ale u nás proste, keď má zhotoviteľ diaľnice problém, tak jednoducho neplní, a čo sa môže stať? Nič. A ešte dokonca pán kolega Svrček má toľko odvahy, že tu začne vyprávať o žltom FIDIC-u, to znamená o zmluve, kde zhotoviteľ sa na niečo zaviaže a potom to musí splniť. No ako ho donútite u nás, aby niečo splnil? Akože dáte ho na súd? Kde bude to trvať 15 rokov a potom sa to nejako vyparí? Alebo tu začne vyprávať nejaký kolega Muňko, že to sa nedalo, lebo je úplne iná situácia. Však keď dával svojou vlastnou rukou podpis na tú zmluvu, tak to on nevedel, že môže nastať iná situácia? To je jeho problém. O tom je, o tom sú tie záväzky, však si to mal zakalkulovať. Existujú spôsoby na to, mohol to hedžovať, mohol ísť do banky a zobrať si podľa toho financovanie, to všetko je možné. Ale na Slovensku to nie je potrebné, pretože tam ten problém je takýto a vždy to bol problém, keď sa diaľnica nedostavala alebo to skrachovalo, že ten dodávateľ, ten musí najprv vyplatiť všetky úplatky a keď ich vyplatí, potom zistí, že nemá dosť peňazí. O tom to je celé, takto sa tu stavia všetko, veľké projekty. A teraz tí istí ľudia, ktorí majú za sebou takýchto operátorov, takýchto „podnikateľov", tak tí teraz presadzujú to, že ten, ten ďalší bod tých kontrol že už nepotrebujeme, no dá sa s tým súhlasiť, že nepotrebujeme. Dodajte nám právny štát, milá SME RODINA, podporte to, aby sme tunák mali funkčnú prokuratúru a funkčnú políciu, aby sa tu nemohlo vyprávať v parlamente o čurillovcoch, aby sa tu nemohlo vyprávať o tom, že sa, sa falšujú trestné stíhania a, a aby sa mohol aj Fico zodpovedať za to, čo robí. Nieže tunák dve poslankyne z OĽANO zahlasujú proti vydaniu Fica súdu a, samozrejme, celá SME RODINA. O tom, aj o tom sú diaľnice, že sa nestavajú. Tu je to prepojenie. Rozumiete tomu? Preto nemáme diaľnice, pretože nemáme právny štát.